b'\n_START_ARTICLE_\nKarl T\xc3\xa4hnas\n_START_PARAGRAPH_\nKarl T\xc3\xa4hnas (26. detsember 1923 Uue-P\xc3\xb5ltsamaa vald, Viljandimaa \xe2\x80\x93 4. oktoober 1993 Tartu) oli eesti loomaarst ja loomaarstiteadlane._NEWLINE_Ta l\xc3\xb5petas 1942. aastal P\xc3\xb5ltsamaa \xc3\x9chisg\xc3\xbcmnaasiumi ning \xc3\xb5ppis aastatel 1942\xe2\x80\x931944 Tartu \xc3\x9clikooli loomaarstiteaduskonnas. Ta mobiliseeriti 1944. aastal Saksa s\xc3\xb5jav\xc3\xa4e veterinaariateenistusse, oli aastatel 1945\xe2\x80\x931946 poliitvangina Siberi s\xc3\xb6ekaevanduses. _NEWLINE_Ta l\xc3\xb5petas 1950. aastal Tartu Riiklikus \xc3\x9clikooli loomaarstiteaduskonna. Ta kaitses Eesti P\xc3\xb5llumajanduse Akadeemias 1965. aastal v\xc3\xa4itekirja "Veiste tuberkuloosi diagnostika t\xc3\xa4iustamisest hemaglutinatsioonireaktsiooni ja m\xc3\xb5nede teiste meetoditega" ning sai veterinaariakandidaadi kraadi. Ta kaitses 1975. aastal (kinnitati 1976) Eesti Loomakasvatuse ja Veterinaaria Teadusliku Uurimise Instituudis v\xc3\xa4itekirja "Noorloomadel esinevate paraallergiliste tuberkuliinireaktsioonide ja neid p\xc3\xb5hjustavate at\xc3\xbc\xc3\xbcpiliste m\xc3\xbckobakterite uurimine" ning sai veterinaariadoktori kraadi._NEWLINE_Ta oli aastatel 1950\xe2\x80\x931965 Mooste ja Udeva sovhoosis peaveterinaararst. Ta oli aastatel 1965\xe2\x80\x931993 Eesti Loomakasvatuse ja Veterinaaria Teadusliku Uurimise Instituudis erinevate tasemete teadur ning peaveterinaararst. _NEWLINE_T\xc3\xa4hnasel on uurimusi veiste tuberkuloosi ja m\xc3\xbckobakterioosi ning nende ja mitme muu loomahaiguse t\xc3\xb5rje alalt. Tal on oluline osa selles, et veiste tuberkuloos on Eestis kaotatud.'